Ida Auken (RV), 2014-05-15:
Mange tak.
Jeg synes, det er en god debat, vi har i dag.
Jeg synes, den er spændende.
Jeg er glad for, at Dansk Folkeparti har rejst den.
Jeg synes, det var spændende, at Dansk Folkepartis ordfører snakkede om, at vi stod ved en skillevej i EU.
Som man kan forstå, er vi oppe på den store klinge, når vi diskuterer, om vi skal være mere med i fællesskabet, eller om vi skal begynde at trække os ud.
Det er det, vi snakker om i dag.
Når der er mange partier i det danske Folketing, der synes, det er godt at være med, og synes, det er vigtigt, at vi er med der, hvor tingene bliver besluttet, så er det jo, fordi der er rigtig mange fordele ved at være med i EU.
Man kunne tale om patientrettigheder.
Når danskerne tager på skiferie i Østrig og kommer galt af sted, har de ret til at blive behandlet.
Vi kunne tale om passagerrettigheder.
Hvis ikke man kan komme med sit fly, er det EU, der hjælper en via passagerrettigheder.
Det hjælper ikke så meget, hvis det kun er et land, der gør noget for klimaet, hvis ikke man kan få de andre med.
Vi kan tale om kemikalier.
Hvis jeg gerne vil være sikker på, at der ikke er kemikalier i mit tøj, så hjælper det ikke så meget, at et marked på 5 millioner mennesker siger, at de ikke vil købe tøj, der er fuld af kemikalier.
Så er det jo rigtig godt at have det store europæiske marked, der siger til producenter af tøj: I skal leve op til nogle standarder.
Vi har et EU, der sikrer forbrugerbeskyttelse på rigtig mange områder.
Nu ved jeg ikke, om nogen for nylig så filmen »Hvidstengruppen« om anden verdenskrig og modstandsbevægelsen.
Der blev man lige mindet om, hvordan det er, når der er krig i Europa, og hvis nogen skulle have glemt det, så synes jeg, at de skulle se den film og blive mindet om, hvordan det er at slås med sine naboer.
For vi har jo også EU for ikke at slås med hinanden, men for at snakke med hinanden, for at handle med hinanden.
Og på grund af EU har der ikke været krig i Europa i 60 år.
Det betyder også, at når Rusland sætter en fod ind i Ukraine, har vi et stort fællesskab til at svare igen med.
Vi har EU, fordi vi har et marked, vi kan sælge vores varer til.
Vi skal ikke sidde og finde ud af reglerne i 27 forskellige lande, når vi gerne vil sælge vores varer.
Derfor er der 500.000 arbejdspladser i Danmark, der afhænger af, at vi kan sælge vores ting til andre lande.
Vi har studerende, der kan tage ud for at læse i europæiske lande.
De kan endda få et stipendie med, hvis de er heldige.
Så der er rigtig, rigtig mange fordele.
Det er jo det, der giver Danmark indflydelse.
Hvis Danmark gerne vil sige noget til andre store lande, hvis vi vil sige noget til Kina, hvis vi vil sige noget til USA, hvis vi vil sige noget til Brasilien eller til Sydafrika, så hjælper det rigtig meget at stå sammen med de andre europæiske lande.
Så også i udenrigspolitikken er det vigtigt at vi står sammen.
Så det var rart at kunne spørge hr. Kristian Thulesen Dahl: Kan I lide EU?
Kan I lide vores venner?
Kan I lide det fællesskab, vi er i?
Dansk Folkeparti kan godt lide det samarbejde.
De kan godt lide alle de ting, jeg har stået og listet op.
Man begynder at opføre sig som en dårlig kammerat.
Skal vi være en dårlig kammerat med de andre i klassen i EU?
Skal vi sige: Det er godt nok en god fest, I holder, et fedt sammenskudsgilde, men vi vil ikke have noget mad med; Danmark tager ikke nogen retter med til det her europæiske fællesskab; puha, kommer I og kræver noget af os, siger vi, at det vil vi ikke; vi vil kun kræve ind?
Ved I hvad, vil jeg sige til Dansk Folkeparti og hr. Kristian Thulesen Dahl: Sådan er danskerne ikke.
Danskerne er ikke sådan et lille fedtet folk, som ikke vil dele med andre lande.
Danskerne vil gerne være med, og det så vi lige for nylig.
De ved, vi får mere ud af det.
De vil da være en god kammerat, de vil da spille med.
Så er det klart, at vi hele tiden skal diskutere, hvornår det er rimeligt, at EU blander sig i lovgivningen, og hvornår det ikke er rimeligt.
Det er jo derfor, vi har nogle principper for, hvad EU skal lovgive om.
EU skal lovgive om de ting, der er grænseoverskridende, på de områder, hvor vi får mere indflydelse ud af at arbejde sammen.
Det er alle de områder, jeg nævnte.
Vi har lige for nylig sørget for, at roamingpriserne kommer ned.
Skulle Danmark sætte sig over for ti teleselskaber og sige: Nu må I bringe priserne ned, når vi lige kommer over Kongeåen dernede, for det er lidt træls, at priserne så stiger?
Nej, det kan Danmark ikke gøre.
Det gjorde vi sammen med EU.
Det var endnu en fordel, vi fik, fordi vi var med.
Så hvad er det egentlig, Dansk Folkeparti vil? Vil man virkelig gamble med alt det, vi får, og alt det, vi kan i det europæiske samarbejde?
Nej, jeg kunne faktisk forstå på hr. Kristian Thulesen Dahl, at det vil man ikke.
Man vil gerne være med.
Nu har hr. Kristian Thulesen Dahl ikke prøvet at være i regering.
Det hjælper jo lidt.
Når man f.eks. kommer ned og skal tale med en kommissær og prøve at forsvare dansk minkavl – det har jeg f.eks. prøvet – eller man skal ned at forsvare realkreditten, så hjælper det da at komme som en god kammerat, som et land, der tager ansvar, som et land, der vil være med.
Det hjælper ikke at komme som den der lille fedtede person, der ikke vil dele med de andre, og sige: I øvrigt skal jeg også have det og det.
Sådan er et fællesskab jo ikke.
Et fællesskab er jo der, hvor man giver til hinanden og ikke bare sidder og holder på sit eget helt krampagtigt.
Så det her sammenskudsgilde, vi har i Europa, synes jeg at Dansk Folkeparti skal lade være at sætte over styr, fordi man ikke selv vil tage noget mad med til det fællesskab.
Så nærige er danskerne ikke, de vil gerne være med til at dele, og derfor synes jeg, det er godt, at vi har den her debat i dag.